**Likumprojekta “Grozījums Invaliditātes likumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījums Invaliditātes likumā” (turpmāk – likumprojekts) mērķis ir novērst situācijas, kad personas ar invaliditāti sakarā ar COVID-19 ierobežojošo pasākumu dēļ zaudē tiesības uz sociālo nodrošinājumu.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Labklājības ministrijas iniciatīva sakarā ar COVID-19 izsludināto ārkārtas situāciju Latvijā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ievērojot COVID-19 radītos riskus un izsludināto ārkārtas situāciju Latvijā, Labklājības ministrija ir izstrādājusi likumprojektu, lai ārkārtas situācijā nodrošinātu personu ar invaliditāti tiesības uz sociālo nodrošinājumu, sevišķi situācijās, kad invaliditātes pensija vai valsts sociālā nodrošinājuma pabalsts invaliditātes gadījumā ir personas vienīgais ienākumu avots. Saskaņā ar Invaliditātes likumu invaliditātes ekspertīzi veic Veselības un darbspēju ekspertīzes ārstu valsts komisija (turpmāk – Valsts komisija).Valsts komisijas izdotie administratīvie akti rada turpmākas tiesiskas sekas Latvijas iedzīvotājiem, t.i., Valsts komisijas lēmums ir priekšnoteikums, lai persona saņemtu invaliditātes pensiju, valsts sociālā nodrošinājuma pabalstu invaliditātes gadījumā, kā arī citus invaliditātes seku mazināšanai nepieciešamos sociālos pakalpojumus, pabalstus un atvieglojumus. Saskaņā ar Invaliditātes likuma 8.panta trešo daļu prognozējamu invaliditāti, invaliditāti un darbspēju zaudējumu personai nosaka ar dienu, kad tā iesniegusi attiecīgu iesniegumu Valsts komisijā. Tāpat atbilstoši funkcionēšanas ierobežojuma pakāpei Valsts komisija uz invaliditātes laiku var izsniegt atzinumu par īpašas kopšanas nepieciešamību, kā arī atbilstoši funkcionēšanas ierobežojumu veidam Komisija var izsniegt atzinumu par medicīniskajām indikācijām vieglā automobiļa speciālai pielāgošanai un pabalsta saņemšanai transporta izdevumu kompensēšanai. Savukārt laika periodā, kamēr Valsts komisija lēmumu nav pieņēmusi, bet iepriekš noteiktais invaliditātes termiņš jau ir beidzies, personai pārtraukuma periodā nav tiesību uz invaliditātes pensiju un citiem personām ar invaliditāti paredzētiem atbalsta pasākumiem.Saskaņā ar Ministru kabineta 2014.gada 23.decembra noteikumu Nr.805 "Noteikumi par prognozējamas invaliditātes, invaliditātes un darbspēju zaudējuma noteikšanas kritērijiem, termiņiem un kārtību” 2.punktu, lai invaliditātes ekspertīzi, invaliditātes vai darbspēju ekspertīzi, persona Valsts komisijā iesniedz iesniegumu un tai nepieciešamos dokumentus, tai skaitā nosūtījumu uz invaliditātes ekspertīzi, ko aizpilda personas ģimenes ārsts vai ārstējošais ārsts. Saskaņā ar Administratīvā procesa likuma 64.pantu Valsts komisijai jāizdod administratīvais akts viena mēneša laikā no personas iesnieguma saņemšanas dienas. Līdz ar to, lai nodrošinātu invaliditātes statusa nepārtrauktību, personai iesniegums un nepieciešamos dokumentus invaliditātes ekspertīzei ir jāiesniedz mēnesi pirms lēmuma par invaliditātes noteikšanu termiņa beigām.Lai gan saslimt ar COVID-19 var saslimt ikviens, visbīstamākās un nopietnākās sekas tas var radīt vecāka gadījuma cilvēkiem, personām ar novājinātu imunitāti un hroniskām saslimšanām, tostarp personām ar invaliditāti.Lai pasargātu šo personu grupu no saslimšanas ar COVID-19, ir būtiski pēc iespējas ievērot piesardzības pasākumus, samazinot šo personu nepieciešamību atrasties publiskās vietās, t.sk. ārstu un ārstniecības iestāžu apmeklējumus. Ņemot vērā, ka lai personai varētu veikt atkārtotu invaliditātes ekspertīzi apmeklēt ārstu un var būt nepieciešams veikt izmeklējumus, tad ievērojot piesardzības pasākumus personai nebūs iespējams iegūt nepieciešamos dokumentus invaliditātes ekspertīzei, kā rezultātā personai netiks pagarinātas invaliditātes statuss ar no tā izrietošajām sekām.Tāpat jāņem vērā, tā kā ārkārtas situācijas laikā persona COVID-19 ierobežojošo pasākumu un piesardzības dēļ nevarēs kārtot dokumentus invaliditātes ekspertīzes veikšanai, tad arī pēc ārkārtas situācijas atcelšanas vai tās noteiktā termiņa beigām, persona nevarēs uzreiz iesniegt dokumentus invaliditātes ekspertīzei, bet tai būs nepieciešams laiks sagatavot dokumentus, t.i., lai veiktu izmeklējumus un apmeklētu ārstus. Līdz ar to, lai novērstu situācijas, kad personām ar invaliditāti sakarā ar COVID-19 ierobežojošo pasākumu dēļ zaudē tiesības uz sociālo nodrošinājumu, ir nepieciešams veikt grozījumus Invaliditātes likumā, kas paredz, ka, ja personai laika periodā, kamēr visā valstī ir izsludināta ārkārtas situācija vai trīs mēnešu laikā pēc ārkārtas situācijas atcelšanas vai noteiktā termiņa beigām, beidzas Valsts komisijas iepriekš izdotā administratīvā akta darbības termiņš un nav iesniegti nepieciešamie dokumenti invaliditātes ekspertīzes veikšanai, minētā administratīvā akta darbības termiņš pagarinās uz laiku līdz sešiem mēnešiem, bet ne ilgāk kā līdz jauna administratīvā akta izdošanai konkrētās personas lietā. Minētajos gadījumos, kad nebūs saņemts personas iesniegums un nepieciešamie dokumenti atkārtotai invaliditātes ekspertīzes veikšanai, Valsts komisijas iepriekš izdotā administratīvā akta darbības termiņš tiks pagarināts automātiski, un personai iesniegums par iepriekš izdotā administratīvā akta izdošanu nebūs jāiesniedz. Savukārt pēc iesnieguma un nepieciešamo dokumentu atkārtotai invaliditātes ekspertīzes veikšanai saņemšanas Valsts komisija veiks invaliditātes ekspertīzi un atbilstoši Administratīvā procesa likumā noteiktajam izdos jaunu administratīvo aktu. |
| 3. | Projekta izstrādē iesaistītās institūcijas un publiskas personas kapitālsabiedrības | Nav |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas ar invaliditāti, kurām laika periodā, kamēr visā valstī ir izsludināta ārkārtas situācija un trīs mēnešus pēc tās atcelšanas vai noteiktā termiņa beigām, beidzas Valsts komisijas iepriekš izdotā administratīvā akta darbības termiņš. Saskaņā ar Labklājības ministrijas informācijas sistēmas datiem uz 2019.gada decembri invaliditāte bija noteikta 196 159 personām. Vidēji mēnesī atkārtotā invaliditātes ekspertīze tiek veikta 3 500 personām ar invaliditāti. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektam nebūs papildu ietekme uz tautsaimniecību, jo, laika periodā, kamēr visā valstī būs izsludināta ārkārtas situācija, un personas rīcībā ir visi invaliditātes ekspertīzei nepieciešamie dokumenti, viņštos var iesniegt Valsts komisijā pa pastu, elektroniski (parakstītu ar drošu elektronisko parakstu), vai izmantojot oficiālo elektronisko adresi, vai iesniedzot iesniegumu iestādei, izmantojot valsts pārvaldes pakalpojumu portālu [www.latvija.lv](http://www.latvija.lv). Savukārt, gadījumos, ja laika periodā, kamēr visā valstī būs izsludināta ārkārtas situācija, kā arī trīs mēnešu laikā pēc ārkārtas situācijas beigām, personai nebūs iespēja sagatavot un iesniegt invaliditātes ekspertīzei nepieciešamos dokumentus, tad, beidzoties Valsts komisijas izsniegtajam administratīvā akta darbības termiņam, iepriekšējā lēmuma darbības termiņš, t.sk. par noteikto invaliditāti, pagarināsies uz sešiem mēnešiem bez personas iesnieguma. Pēc ārkārtas situācijas atcelšanas vai tās noteiktā termiņa beigām, lai saņemtu invaliditātes ekspertīzes pakalpojumu, persona iesniegumu un dokumentus komisijai varēs iesniegt kā līdz ārkārtas situācijas izsludināšanai, t.i., personīgi vai ar pilnvarotās personas starpniecību izmantojot gan klātienes (uzrādot personu apliecinošu dokumentu un pilnvaru, ja iesniedz pilnvarotā persona), gan neklātienes kanālus (pa pastu, elektroniski (parakstītu ar drošu elektronisko parakstu), izmantojot oficiālo elektronisko adresi, vai iesniedzot iesniegumu iestādei, izmantojot valsts pārvaldes pakalpojumu portālu [www.latvija.lv](http://www.latvija.lv)). |
| 3. | Administratīvo izmaksu monetārs novērtējums | Nav attiecināms. |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav |

*Anotācijas III un IV sadaļa – projekts šo jomu neskar.*

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav attiecināms. |
| 2. | Citas starptautiskās saistības | Latvija, 2010.gada 1.martā ratificējot ANO Konvenciju par personu ar invaliditāti tiesībām, ir apņēmusies veicināt, aizsargāt un nodrošināt visu personu ar invaliditāti pilnīgu un vienlīdzīgu cilvēktiesību un pamatbrīvību ievērošanu. Aizsargājot personu ar invaliditāti tiesības uz sociālo nodrošinājumu, tiks veicināta personu ar invaliditāti tiesību ievērošana.  |
| 3. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Nav |
| 2. | Sabiedrības līdzdalība projekta izstrādē | Nav |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts komisija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts neparedz jaunu institūciju veidošanu, kā arī neparedz esošo institūciju funkciju paplašināšanu. Ar likumprojektu noteiktā funkcija tiks īstenota esošo cilvēkresursu ietvaros. |
| 3. | Cita informācija | Nav |

Labklājības ministre R.Petraviča

Grabe 67021594

Daina.Grabe@lm.gov.lv